หากใครเดินทางไปเที่ยวเกาะสีชัง เกาะเล็กๆที่ใช้เวลาเดินทางไม่นานก็ได้สัมผัสกับน้ำทะเลใสๆ 

หาดที่สามารถเล่นน้ำได้ของเกาะนี้ มีเพียงที่เดียวคือหาดถ้ำพัง บริเวณหาดก็จะมีร้านอาหารหลายเจ้า และแต่ละร้านก็จะมีเก้าอี้ชายหาดให้นั่งเล่นนอนเล่น โดยราคาเก้าอี้ชายหาดคือ 10฿/ตัว/ทั้งวัน จะสั่งอาหารหรือไม่ก็ได้ เพราะก็มีนักท่องเที่ยวบางคน เตรียมอาหารกันมาเอง แล้วเช่าเพียงที่นั่ง ทางร้านก็ไม่ได้ว่าอะไร แต่สำหรับคนที่ไม่ได้เตรียมอาหารมา ก็สามารถเลือกร้านนั่งและสั่งอาหารได้เช่นกัน

สำหรับเราที่เพิ่งไปเกาะนี้ครั้งแรก พอลงหาดมาก็มีอาการลังเล จะเลือกนั่งร้านไหนดีนะ??? หารีวิวร้านอาหารก็ไม่เจอแนะนำเลยสักร้าน เลยตัดสินใจ เลือกร้านที่มีคนนั่งเยอะสุด(ตามความเชื่อเบสิคที่มีมาช้านานว่าร้านไหนคนเยอะ= น่าจะอร่อย 5555) ซึ่งก็คือร้านของถ้ำพัง บีช รีสอร์ท ที่มีพี่พนักงานเดินมาเชื้อเชิญ พูดโน้มน้าวให้นั่งที่ร้านแบบสุดๆ + กับทำเลเก้าอี้ที่จะได้นั่งมีโต๊ะแถวหน้าที่ใกล้หาด ปราศจากสิ่งใดบดบัง เลยตกลงปลงใจ ลงที่ร้านนี้ ^^"

เมนูอาหารมีหลากหลายค่ะ แน่นอนว่าอาหารทะเลมีให้เลือกทานแน่นอน นอกจากนั้นก็มีทั้งอาหารไทย อาหารอิสาน ส้มตำ ยำ ของปิ้งย่าง ของกินเล่นแนวฝรั่งอย่าง เฟรนซ์ฟราย อาหารกับแกล้มเครื่องดื่มแอลกอฮอล์ ไปจนถึงน้ำผลไม้ปั่น ข้าวโพดคลุกเนย ฯลฯ ที่เมนูมีราคาอาหารติดไว้ชัดเจน บางเมนูที่คิดราคาตามน้ำหนัก ก็สามารถสอบถามราคาก่อนสั่งได้ ราคาอาหารก็เป็นราคาแบบแหล่งท่องเที่ยวที่เป็นเกาะ แต่ราคาก็ไม่ได้แรงมากจนรับไม่ได้ค่ะ

วันที่ไป ไปกัน2คน ไม่ได้สั่งอาหารเยอะเพราะไม่ได้หิวมาก กะว่าสั่งพอนั่งกิน นั่งเล่น นอนเล่นยาวๆ อาหารที่สั่งมี4อย่าง ได้แก่

- ส้มตำปูม้า ในเมนูไม่มีค่ะจานนี้ ในเมนูจะมีเขียนไว้แค่ ส้มตำไทย ปู ปลาร้า/ทะเล ส่วนราคากำกับไว้ว่า 70/80฿ ด้วยความอยากกินปูม้า แต่ไม่มีเห็นมีตำทะเล เลยถามว่าทะเลนี่ใส่แต่ปูม้าได้มั้ย ทางร้านบอกว่าได้ ก็เลยได้ตำปูม้าสมใจ ตอนมาเสิร์ฟ หน้าตาสีสันดูดีใช้ได้เลยค่ะ ปริมาณก็พอประมาณไม่เยอะไม่น้อย ปูม้าใส่มา1ตัวขนาดกลางๆ ยังสดใช้ได้เลย รสชาติส้มตำออกเป็นสไตล์ตำไทย รสออกเปรี้ยวหวาน ตำโดยใช้พริกแห้ง กลิ่นพริกแห้งเลยหอมดี และเผ็ดนานนนนนนนมาก ราคาตอนเก็บเงิน จานละ85฿ ก็โอเคค่ะ ไม่แพงนะ เพราะในกรุงเทพตามตลาดนัดบางเจ้าก็ประมาณนี้ราคาถุงนึงยัง90-120฿ 

- ต้มยำทะเลน้ำข้น ในเมนู ราคาติดไว้ที่250฿ ซึ่งน่าจะเป็นราคาแบบหม้อ เราไป2คนเลยสั่งเค้าแบบถ้วย คิดราคามาที่ 150฿/ถ้วย ต้มยำเสิร์ฟมาในถ้วย(ถ้วยซุปก้นลึก) ปริมาณเยอะพอสมควรค่ะ ในชามมีกุ้งทะเล(น่าจะกุ้งขาว)ไซส์กลางๆ หมึก และเนื้อปลา ใส่มาเยอะใช้ได้ค่ะ มีเห็ดฟางหั่นชิ้นๆ รสชาติต้มยำอร่อยดีค่ะ เข้มข้น เผ็ดเปรี้ยวดี ติดเค็มไปนิด แต่ทานกับข้าวก็โอเคอยู่

- คอหมูย่าง (150฿) จานนี้ราคาจัดว่าแพงอยู่เหมือนกัน แต่ปริมาณที่เสิร์ฟมาก็เยอะพอควร ไม่ได้น่าเกลียดกับราคา150฿ คอหมูหมักรสชาติอร่อยดีค่ะ ชอบตรงที่เนื้อเยอะดี มันในชิ้นนี่น้อยมากๆ จิ้มน้ำจิ้มแจ่วเข้ากันสุดๆ

-ข้าวผัดทะเลจานกลาง(120฿) เป็นจานกลางที่เยอะมากค่ะ 2คนนั่งทานกันไปตั้งแต่บ่ายโมงจน4โมงเย็นยังไงก็ไม่หมด รสชาติอร่อยด้วยนะคะ ผัดมารสชาติกลมกล่อมดี ส่วนของทะเลที่ใส่คือหมึกกับกุ้ง ปริมาณกุ้งหมึกที่ใส่ก็พอใช้ได้ ไม่น้อยไป 

เครื่องดื่มมี เบียร์ลีโอ 1ขวด(85฿) น้ำแข็ง1(ถังใหญ่) 30฿ รวมค่าอาหาร 620฿ ค่าเก้าอี้ผ้าใบ2ตัว 20฿ รวมค่าเสียหาย 640฿ 

สรุปนะคะ การบริการของร้านดีค่ะ คุยกันเอง อาหารรสชาติก็อร่อยดี ความสะอาดของจานชามช้อนก็โอเค ราคาอาหารไม่แรงมาก สำหรับแหล่งท่องเที่ยวที่เป็นเกาะก็ถือว่าไม่แพงเท่าไหร่ เก้าอี้ชายหาดจ่าย10฿ จะสั่งอาหารหรือไม่สั่ง หรือสั่งนิดหน่อยไม่สั่งเพิ่ม ก็ไม่มีอิดออด บ่น หรือหน้าตาหงุดหงิดใส่ นั่งแช่ ชิลได้ตามใจ คุ้มดีค่ะ